Üheskoos saame hakkama  Lääne maavanem Neeme Suur ja praost Tiit Salumäe tegid ühise pöördumise maakonna ettevõtjatele, omavalitsusjuhtidele, kogudustele, rahvale.  Inimesi kutsutakse üles majanduskriisi ajal märkama oma ligimese muret ja julgustama teda abi otsima või enda poolt abi pakkuma. Pöördumises rõhutatakse kogukonna tähtsust, öeldes: «Üheskoos ja kokku hoides  elame rasked ajad üle!»  Majanduskriisi ajal on suurenenud tööpuudus, paljud pered satuvad kitsikusse, headel aegadel võetud laenud loovad pingeid ja seavad perekonnad raskete valikute ette. Töö kaotanuid julgustatakse pöörduma kohaliku omavalitsuse poole. Neid, kel kindel sissetulek ja töökoht, kutsutakse üles toetama hättasattunuid.  Pöördumises öeldakse, et kogudus ei saa lahendada riigi majandusprobleeme, «kuid armastusele ja hoolivusele rajatud kogukonnana saab ta ulatada abivajajale käe, anda  heade tegudega tunnistust oma usust. Aidates ja jagades ei jää inimene vaesemaks.»  Tiit Salumäe sõnul on taoline ühine pöördumine Läänemaa inimeste poole loogiline jätk aastatepikkusest koostööst kiriku ja maavalitsuse vahel.